
Forord

Takk, Birgitte, for at du bryr deg.

Takk for at du redder liv og gir medmennesker i sårbare situasjoner verdige liv.

Takk for at du bruker din erfaring, kompetanse, medmenneskelighet og klokskap til å gjøre en forskjell. Du bidrar til noe som er større enn deg selv.

Røde Kors sitt mandat er å avdekke, hindre og lindre menneskelig lidelse i tråd med sine prinsipper om nøytralitet, uavhengighet og upartiskhet. Grenseløs humanitet på tvers av frontlinjene i hele verden. Røde Kors er Genève-konvensjonens vokter og bidrar til opplæring og etterlevelse av humanitærretten.

Birgitte har brukt sin kompetanse som sykepleier i team med Det internasjonale forbundet av Røde Kors- og Røde Halvmåneforeninger (IFRC) og Den internasjonale Røde Korskomiteen (ICRC) på en fremragende måte.

Birgitte har fått Det internasjonale Røde Kors sin høyeste utmerkelse som sykepleier: Florence Nightingale-prisen. Prisen gis for «eksepsjonelt mot og hengivenhet til de sårede, syke, funksjonshemmede eller til sivile ofre for en konflikt eller katastrofe».

Den gis også for «eksemplariske tjenester eller kreativitet og banebrytende ånd innenfor folkehelse eller sykepleierutdanning».

Birgitte tilfredsstiller alle kriteriene etter hennes kvalifiserte deltakelse i operasjoner i Iran, Banda Aceh/Indonesia, Kashmir/Pakistan, Sudan, Sør-Sudan, Sierra Leone, Nepal og Yemen. Hun har stått i jordskjelv, tsunami, krig, konflikt, sult, sykdom/ebola og ekstrem fattigdom.

Birgitte har også bidratt med å formidle erfaring og kunnskap gjennom foredrag og opplæring.

Boka bidrar til innsikt og forståelse for det kompliserte og krevende humanitære arbeidet i krig/konflikt og naturkatastrofer. Boka gir også et møte med Birgitte, familie, kolleger, dilemmaer, utfordringer og ulike kulturer.

Boka viser oss The Power of Humanity.

Takk, Birgitte.

Sven Mollekleiv

Tidl. generalsekretær og president i Norges Røde Kors
Vice Chair ICRC Special Fund for the Disabled/ Moveability
Honorary President og æresmedlem i Norges Røde Kors


Introduksjon

Jeg er sykepleier og mor. I over tjue år har jeg vært delegat for Norges Røde Kors, og i seksten år har jeg hatt gleden av å reise ut i verden og hjelpe dem som har minst. Vi lever i et land hvor alt er en selvfølge. Vi har et velfungerende og godt helsevesen. Alle får medisinsk hjelp når de trenger det. Vi har obligatorisk og gratis skolegang, vi våkner opp trygge fra krig og konflikt, og vi har nok mat på bordet. Disse godene kan mange ta for gitt. Men slik er det ikke alle steder i verden.

Etter flere år i fulltidsjobb i Norge, etterutdanning innenfor intensivsykepleie, og etter mange samtaler med min familie, søkte jeg opptak i Norges Røde Kors. Jeg hadde aldri vært borte fra mine barn lang tid av gangen. Det var litt rart å tenke på at jeg potensielt skulle reise fra min familie i flere uker. Men familien forsto ønsket mitt og var stolte. Støtten fra familien var det viktigste. Jeg fikk Røde Kors’ aksept, og gjennomførte opplæring. Så ventet jeg.

I forkant av mitt første oppdrag kom det mange spørsmål fra kolleger og kjente. Hvorfor ville jeg gjøre dette? Hvordan kunne jeg klare å reise fra familien? Det forundret meg at det var så mye mindre aksept for en kvinne å dra ut enn for en mann. Min samboer dro for eksempel til Australia med Rotary i seks uker året før. Vi hadde på den tiden en datter på ti år. Jeg jobbet turnus i hundre prosent stilling. Likevel var det kun min samboer som fikk med seg lovord, gratulasjoner og lykkønskninger på turen. Her var ikke likestillingen kommet særlig langt! Det opplevdes som fullt stigma og jantelov. Kvinner skulle ikke dra fra barn og mann for å jobbe. Samtidig fortalte flere kvinner meg at de kunne tenke seg å gjøre noe tilsvarende hvis det ikke hadde vært for barn, jobb, hus, venner og økonomi. Det passet ikke nå. Det vil nok ikke passe senere heller, tenkte jeg. Kanskje en gang når barna er blitt voksne, sa de. Dem om det. For meg var det riktig og viktig. Jeg kunne ikke vente.

Mitt første oppdrag gikk til Iran. Jeg hadde aldri før jobbet i et feltsykehus. Jeg hadde aldri tidligere jobbet med begrenset medisinskteknisk utstyr. Jeg hadde aldri jobbet i en fremmed kultur. Tusen tanker fløy gjennom hodet mitt. Hvilke skader ville vi se? Hvordan skulle vi behandle dem? Hvordan ville det påvirke meg og mitt engasjement å omgås så mye sorg og fattigdom over tid? Hvordan ville jeg håndtere savnet etter mine barn?

Det sies at man skal på ett oppdrag først, for å se om det er noe man trives med eller ikke. Jeg fant fort ut at dette var noe for meg. I løpet av årene som har gått har jeg fått gleden av å være med på mange humanitære oppdrag. Ofte er det sjelden jeg vet hva neste dag bringer av utfordringer. Jeg har møtt mange flotte mennesker, kolleger som jeg fortsatt holder kontakt med, og pasienter som stadig kommer tilbake til meg i minnet. Noen av disse vil du bli bedre kjent med i boka.

Jeg har hovedsakelig jobbet for Røde Kors, men også vært ett år som intensivsykepleier på FN-tjeneste i Chad i Afrika for Forsvaret. Jeg har deltatt på TV-aksjonen for Røde Kors, jeg har vært med i andre TV-program og medier og fortalt om mine reiser, og jeg holder foredrag. Etter mange menneskemøter har jeg fått forespørsel fra flere om jeg kunne skrive en bok. Nå har jeg gjort det.

Hensikten med boka er å belyse jobben som gjøres i Norges Røde Kors gjennom mine oppdrag i felt. Jeg håper boka inspirerer og formidler håp. Som nødhjelpsarbeidere i felt får vi gjort mye. Vi kan hjelpe. Vi bringer håp til rammede folk. Det nytter.

Boka bør være nyttig for alle som vil kjenne til hva som skjer der ute, for de som vil lære mer om humanitært arbeid og for de som vil bli bedre kjent med fremmede kulturer. Ikke minst bør den leses av nye delegater, av helsepersonell, helseinstitusjoner og organisasjoner som Røde Kors og Leger Uten Grenser.

I boka blir du med meg på et utvalg av mine oppdrag i felt som av ulike grunner har vært spesielle for meg. Noen av navnene på mennesker jeg har møtt, er endret med hensyn til personvernet.

Birgitte Gundersen



Norges Røde Kors

Norges Røde Kors er en av 191 nasjonale foreninger rundt i verden, knyttet til Den internasjonale Røde Kors-komiteen (ICRC) og Det internasjonale forbundet av Røde Kors- og Røde Halvmåneforeninger (IFRC). Mens ICRC stort sett jobber opp mot krig og konflikt, jobber IFRC med katastrofer og nødhjelp der krig eller konflikt ikke er årsak til nøden. Røde Halvmåne er det offisielle navnet på bevegelsen i muslimske land.

Røde Kors' oppgave er å støtte det rammede samfunnet med hjelp. Den lokale Røde Kors- eller Røde Halvmåneforeningen i landet er ofte aktiv og dyktig. I mange tilfeller klarer de oppgavene selv og trenger kun støtte til utstyr, mat, personell eller økonomi. Andre ganger trenger de et helt feltsykehus med utstyr og personell. Det er landet i nød som selv ber om internasjonal hjelp, og som selv definerer behovet. Ofte koordineres dette ved hjelp av Verdens helseorganisasjon (WHO). Forespørselen om hjelp går da fra landet i nød, til ICRC eller IFRC, som gir oppdrag videre til de ulike nasjonale foreningene.

Når vi drar ut på katastrofeoppdrag, har vi normalt tre rotasjoner hvor vi setter søkelys på forskjellige deler. Pasientfokus er alltid det viktigste. Første gruppe som drar ut med utstyr, setter opp sykehuset. Feltsykehus er alltid i telt. Det settes også opp telt i camp, som vi delegater selv skal bo i. Første gruppe starter også opp pasientbehandlingen. Andre gruppe fortsetter med pasientbehandling, og etablerer nye rutiner som passer inn i hverdagen og til tilbudet som skal gis til befolkningen på stedet. Tredje og siste gruppe trapper ned pasientbehandlingen, og overlapper med lokalsykehuset og myndighetene. Hensikten er at de da har fått hjelp til å bygge opp igjen sitt eget helsetilbud, og kan overta behandlingen og videreføre sin kunnskap. I konfliktområder bruker vi eksisterende sykehusbygninger og jobber derfra.

Å være delegat hos Norges Røde Kors betyr at man alltid må være forberedt på å få en telefon eller en SMS om et nytt oppdrag. Man skal i utgangspunktet være klar innen syttito timer, og senest førtiåtte timer etter dette skal delegatene være hos pasientene. Ved et oppdrag blir man informert om oppdragets art, og møtes i Norges Røde Kors' hovedkontor i Oslo for å få en gjennomgang av oppgaver og sikkerhetstiltak. Noen ganger drar delegatene via hovedkontoret til ICRC og IFRC i Genève, for mer informasjon. Den endelige informasjonen kommer på sluttdestinasjonen. Delegater reiser ut enten enkeltvis, som fagpersoner, eller i gruppe. Det avhenger av oppdragets art.

Norges Røde Kors jobber tett sammen med både lokale og i nternasjonale delegater og helsearbeidere, blant annet Unicef og Leger Uten Grenser. Unicef er en del av FN-systemet og bygger på FNs barnekonvensjon. De er ofte til stede i katastrofe- og konfliktområder. Leger Uten Grenser er en medisinsk nødhjelpsorganisasjon som redder liv og lindrer nød.

Det er alltid mange aktører som har ansvar for forskjellige deler av et oppdrag. Noen organisasjoner kommer raskt og blir kort, noen kommer underveis, og noen er der hele perioden. Det er helsemyndighetene i landet som bestemmer hvem som kommer inn med tjenester de trenger. Ofte koordinerer de dette sammen med Verdens helseorganisasjon (WHO).

Norges Røde Kors får midler til lønn og oppdrag fra Utenriksdepartementet og innsamlede midler.

